IRC สวทช.-สถาบันวิจัยวิทยาศาสตร์ฯ ร่วมกันวิจัยเพิ่มมูลค่ายางพารา ผลิตชิ้นส่วนระบบราง
IRC จับมือสวทช.-สถาบันวิจัยวิทยาศาสตร์ฯ ร่วมกันวิจัยเพิ่มมูลค่ายางพารา โดยนำมาใช้โครงการพัฒนาระบบขนส่งทางราง ผลิตเป็นชิ้นส่วนระบบราง
4 มิ.ย. 2558

บริษัท อีโนเว รับเบอร์ (ประเทศไทย) จำกัด (มหาชน) หรือ IRC ระบุว่า บริษัทได้ลงนามในบันทึกข้อตกลงความร่วมมือการเพิ่มมูลค่ายางธรรมชาติ โดยการผลิตเป็นชิ้นส่วนที่ใช้ในระบบรางร่วมกับสำนักงานพัฒนาวิทยาศาสตร์และเทคโนโลยีแห่งชาติ (สวทช.) และสถาบันวิจัยวิทยาศาสตร์และเทคโนโลยีแห่งประเทศไทย (วว.) ที่กระทรวงวิทยาศาสตร์และเทคโนโลยีเมื่อวันที่ 3 มิ.ย. เพื่อร่วมกันวิจัยและพัฒนาการเพิ่มมูลค่าให้กับยางพารา โดยจะนำมาประยุกต์ใช้ในโครงการพัฒนาระบบการขนส่งทางรางของประเทศอย่างยั่งยืนต่อไป
ทั้งนี้ ความร่วมมือดังกล่าวยังนำไปสู่การเพิ่มปริมาณการใช้ยางพาราในประเทศ ตลอดจนเป็นการสร้างมูลค่าเพิ่มให้แก่ยางพารา อันเป็นประโยชน์โดยตรงต่อเกษตรกรชาวสวนยางและอุตสาหกรมยางพาราของไทย ซึ่งเป็นภาคส่วนที่สำคัญในการขับเคลื่อนเศรษฐกิจของประเทศสอดคล้องกับนโยบายรัฐบาล